陆游
赠湖上父老十八韵
一镜三百里，环以碧玉峰，天公赐我厚，极目为提封。
烟收见石帆，雨霁望卧龙，嵯峨宝林塔，迢递天章钟。
兴来思一出，霜晴及初冬。
父老舍杖迎，衣冠颇严恭，语我相识久，幸未弃老农，间者传伏枕，喜闻足音跫。
贫舍有盘餐，勿责异味重，荞饼新油香，黍酒瓮面浓，已遣买扑握，亦可致噞喁，愿公领此意，秣蹇聊从容。
我起为太息，厚意敢不从，吾生行逆境，平地九折邛，况今又老退，如子岂易逢，但愿从今健，衰疾缓见攻，遇兴即扣门，草具烦炊舂，但恐乘月来，妨子睡味浓。